CELEX: 32011R0537
Language: et
Date: 2011-06-01 00:00:00
Title: Komisjoni määrus (EL) nr 537/2011, 1. juuni 2011 , meetodi kohta, mille alusel määratakse laboratoorseks või analüütiliseks kasutuseks importida või toota lubatud kontrollitavate ainete kogused ELis vastavalt Euroopa Parlamendi ja nõukogu määrusele (EÜ) nr 1005/2009 osoonikihti kahandavate ainete kohta

2.6.2011   
            
            
               ET
            
            
               Euroopa Liidu Teataja
            
            
               L 147/4
            
         KOMISJONI MÄÄRUS (EL) nr 537/2011,
   1. juuni 2011,
   meetodi kohta, mille alusel määratakse laboratoorseks või analüütiliseks kasutuseks importida või toota lubatud kontrollitavate ainete kogused ELis vastavalt Euroopa Parlamendi ja nõukogu määrusele (EÜ) nr 1005/2009 osoonikihti kahandavate ainete kohta
   
      EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 16. septembri 2009. aasta määrust (EÜ) nr 1005/2009 osoonikihti kahandavate ainete kohta, (1) eriti selle artikli 10 lõike 6 kolmandat lõiku,
   ning arvestades järgmist:
   
               (1)
            
            
               Laboratoorseks või analüütiliseks kasutuseks lubatud kontrollitavate ainete määramise meetod peaks tagama, et igal aastal lubade alusel üksiktootjale ja -importijale määratav kogus ei ületaks 130 % oluliseks laboratoorseks või analüütiliseks kasutuseks lubatud kontrollitavate ainete arvutatud aastasest keskmisest aastatel 2007–2009 ja et lubade alusel aastas määratav üldkogus, kaasa arvatud määruse (EÜ) nr 1005/2009 artikli 11 lõike 2 alusel antavad osaliselt asendatud klorofluorosüsivesinike load, ei ületaks 110 ODP-tonni (ODP – Ozone Depleting Potential – osoonikihi kahandamise võime).
            
         
               (2)
            
            
               Kontrollitavate ainete laboratoorseks või analüütiliseks kasutuseks lubatud üldkogus ettevõtjate jaoks, kel oli selliste ainete tootmise või kasutamise luba aastatel 2007–2009, ei tohi ületada 77 243,181 ODP-kilogrammi, mis on arvutatud võrdlusperioodil lubade alusel toodetud või imporditud koguste alusel.
            
         
               (3)
            
            
               Osutatud koguse ja maksimumkoguse 110 ODP-tonni vahe (32 756,819 ODP-kilogrammi), samuti kogused, mille kohta ettevõtjad, kel oli kõnealuste ainete tootmise või kasutamise luba aastatel 2007–2009, ei ole deklaratsiooni esitanud, tuleks määrata ettevõtjatele, kel ei olnud nende ainete tootmise või kasutamise luba võrdlusperioodil aastatel 2007–2009. Määramise meetod peaks tagama, et kõik ettevõtjad, kes taotlevad uut kvooti, saavad sobiva osa määratavast kogusest.
            
         
               (4)
            
            
               Käesolevas määruses sätestatud meetmed on kooskõlas määruse (EÜ) nr 1005/2009 artikli 25 lõike 1 kohaselt asutatud komitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Laboratoorseks või analüütiliseks kasutuseks lubatud kontrollitavate ainete kvoodid määratakse tootjatele ja importijatele, kel ei olnud kõnealuste ainete tootmise või kasutamise luba aastatel 2007–2009, vastavalt lisas esitatud meetodile.
   Artikkel 2
   Käesolevat määrust kohaldatakse alates 1. jaanuarist 2011.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 1. juuni 2011
      
         
            Komisjoni nimel
         
         
            president
         
         José Manuel BARROSO
      
   
   
      (1)  ELT L 286, 31.10.2009, lk 1.
   LISA
   
      Määramise meetod
   
   1.   Määratakse kindlaks kogus ettevõtjate jaoks, kel ei olnud kontrollitavate ainete oluliseks laboratoorseks või analüütiliseks kasutuseks tootmise või importimise luba aastatel 2007–2009 (uued ettevõtjad).
   
   Iga ettevõtja, kellel oli kontrollitavate ainete oluliseks laboratoorseks või analüütiliseks kasutuseks tootmise või importimise luba aastatel 2007–2009, saab kvoodi, mis vastab tema poolt määruse (EÜ) nr 1005/2009 artikli 10 lõikes 5 osutatud teates taotletud kogusele, kuid mis ei ületa 130 % kõnealusele ettevõtjale aastatel 2007–2009 loaga määratud kontrollitavate ainete aasta keskmisest kogusest.
   Selliselt määratud koguste summa lahutatakse 110 ODP-tonnist, et leida kogus, mis määratakse uutele ettevõtjatele (kogus määramiseks 1. etapis).
   2.   1. etapp
   
   Iga uus ettevõtja saab määratud koguse, mis vastab tema teates taotletud kogusele, kuid ei ületa tema võrdelist osa 1. etapis määramiseks olevast kogusest. Võrdeline osa arvutatakse nii, et 100 jagatakse uute ettevõtjate arvuga. 1. etapis määratud kvootide summa lahutatakse 1. etapis määramiseks olevast kogusest, et leida 2. etapis määramiseks olev kogus.
   3.   2. etapp
   
   Iga uus ettevõtja, kes 1. etapis ei saanud 100 % tema teates taotletud kogusest, saab lisakoguse, mis vastab taotletud koguse ja 1. etapis saadud koguse vahele, kuid mis ei ületa tema võrdelist osa 2. etapis määramiseks olevast kogusest. Võrdeline osa arvutatakse nii, et 100 jagatakse selliste uute ettevõtjate arvuga, kel on õigus osaleda määramise 2. etapis. 2. etapis määratud kvootide summa lahutatakse 2. etapis määramiseks olevast kogusest, et leida 3. etapis määramiseks olev kogus.
   4.   3. etapp
   
   2. etappi korratakse samal viisil, kuni järgmises etapis määramiseks jääv kogus muutub väiksemaks kui 1 ODP-tonn.